Document ID: 32013R0796

PROVEDBENA UREDBA KOMISIJE (EU) br. 796/2013
оd 21. kolovoza 2013.
o uskraćivanju odobrenja tvari 3-acetil-2,5-dimetiltiofen kao dodatka hrani za životinje
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje (1), a posebno njezin članak 9. stavak 2.,
budući da:
(1)
Uredbom (EZ) br. 1831/2003 propisuje se odobravanje dodataka hrani za životinje za korištenje u hranidbi životinja te osnove i postupci za izdavanje takvog odobrenja. Člankom 10. te Uredbe propisuje se ponovna procjena dodataka odobrenih u skladu s Direktivom Vijeća 70/524/EEZ (2).
(2)
U skladu s Direktivom 70/524/EEZ tvar 3-acetil-2,5-dimetiltiofen odobrena je bez vremenskog ograničenja kao dodatak hrani za sve vrste životinja kao dio skupine „Aromatične tvari i tvari za poticanje teka - svi prirodni proizvodi i odgovarajući sintetički proizvodi”. Ta je tvar zatim unesena u Registar dodataka hrani za životinje Europske unije kao postojeći proizvod, u skladu s člankom 10. stavkom 1. Uredbe (EZ) br. 1831/2003, pod CAS brojem 2530-10-1 i Flavis brojem 15.024.
(3)
U skladu s člankom 10. stavkom 2. Uredbe (EZ) br. 1831/2003 u vezi s njezinim člankom 7. podnesen je zahtjev za ponovnu procjenu te tvari kao dodatka hrani za sve vrste životinja u kojem se traži da se taj dodatak hrani razvrsta u kategoriju dodataka „osjetilni dodaci” i funkcionalnu skupinu „aromatske tvari”. Uz taj su zahtjev priloženi detalji i dokumenti propisani člankom 7. stavkom 3. Uredbe (EZ) br. 1831/2003.
(4)
Tvar 3-acetil-2,5-dimetiltiofen bila je uvrštena i u popis aromatskih tvari u dijelu A Priloga I. Uredbi (EZ) br. 1334/2008 Europskog parlamenta i Vijeća od 16. prosinca 2008. o aromama i nekim sastojcima hrane s osobinama aroma za upotrebu u i na hrani, te o izmjeni Uredbe Vijeća (EEZ) br. 1601/91, uredbi (EZ) br. 2232/96 i (EZ) br. 110/2008 te Direktive 2000/13/EZ (3) kao aromatska tvar u postupku procjene za koju je bilo potrebno dostaviti dodatne znanstvene podatke. Ti su podaci dostavljeni.
(5)
Europska agencija za sigurnost hrane („Agencija”) u svojem je mišljenju od 15. svibnja 2013. (4) o uporabi te tvari kao aromatske tvari u hrani zaključila da je navedena tvar mutagena in vitro i in vivo te da njezina uporaba kao aromatske tvari u hrani predstavlja sigurnosni rizik.
(6)
Ocjenom se pokazuje da je 3-acetil-2,5-dimetiltiofen vrlo vjerojatno mutagen i za životinje koje konzumiraju hranu za životinje koja sadrži tu tvar kao osjetilni dodatak. Slijedom toga nije utvrđeno da ta tvar nema negativan učinak na zdravlje životinja kada se pod predloženim uvjetima uporabe upotrebljava kao dodatak hrani za životinje.
(7)
Uvjeti za odobrenje predviđeni u članku 5. Uredbe (EZ) br. 1831/2003. stoga nisu ispunjeni. U skladu s tim potrebno je uskratiti odobrenje 3-acetil-2,5-dimetiltiofena kao dodatka hrani za životinje.
(8)
Budući da daljnja upotreba 3-acetil-2,5-dimetiltiofena kao dodatka hrani za životinje može predstavljati rizik za zdravlje životinja, trebalo bi ga što prije povući s tržišta.
(9)
Uzimajući u obzir praktične razloge potrebno je odrediti prijelazno razdoblje kako bi se riješila situacija postojećih zaliha hrane za životinje koje sadrže aromatsku tvar 3-acetil-2,5-dimetiltiofen i koje su stavljene na tržište prije stupanja na snagu ove Uredbe.
(10)
Mjere propisane ovom Uredbom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Uskraćuje se odobrenje 3-acetil-2,5-dimetiltiofena kao dodatka hrani za životinje za korištenje u hranidbi životinja.
Članak 2.
Postojeće zalihe 3-acetil-2,5-dimetiltiofena i premikse koji ga sadržavaju treba povući s tržišta što je prije moguće, a najkasnije 11. listopada 2013. Krmna smjesa koja sadržava 3-acetil-2,5-dimetiltiofen proizvedena prije datuma stupanja na snagu ove Uredbe može se upotrebljavati do isteka zaliha, a najkasnije 11. listopada 2013.
Članak 3.
Ova Uredba stupa na snagu dvadeseti dan od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 21. kolovoza 2013.

Labels: 3
17
6